《奉和圣制社日七言四韵》
宋代·刘筠

美服斯勤验国径，里民单出庆秋成。
时羞餍饫盘中味，神鼓喧阗野水声。
爽气方高疏雨霁，清辉微动远波平。
尧章濬发由庚咏，京庾连云万亿盈。

作者简介：（971—1031）宋大名人，字子仪。真宗咸平元年进士。杨亿试选人校太清楼书，擢第一，以大理评事为秘阁校理，预修图经及《册府元龟》。真宗、仁宗两朝，屡知制诰及知贡举，预修国史。尝拒草丁谓复相位制。官至翰林学士承旨兼龙图阁直学士，终知庐州。工诗，与杨亿时号“杨刘”。与杨亿、钱惟演等合编《西昆酬唱集》，后世称“西昆体”。有《刑法叙略》、《册府应言》、《玉堂集》等。